„La Termocentrala Mintia avem cărbune până la ora 24:00. Mulțumim conducerii Complexului Energetic Hunedoara pentru pregătirea de iarnă pe care a realizat-o (stocuri de cărbune, reparații etc.)”, este mesajul postat, marți seara, de Sindicatul Liber Independent Electrocentrale Deva Mintia pe pagina de Facebook. Contactat telefonic, liderul sindicatului, Mircea Crișovan a precizat că a primit asigurări din partea administratorului special al CEH că două garnituri cu cărbune vor ajunge, în cursul zilei de marți, în curtea societății, însă până la ora 18:00 nu s-a întâmplat acest lucru. „Luni, am discutat această problemă cu administratorul special, care mi-a spus că nu trebuie să ne facem probleme, pentru că marți dimineața vom avea o navetă cu cărbune. L-am sunat de dimineață și părea surprins că nu a ajuns. M-a sunat ulterior și mi-a spus că urmează să plece o navetă, iar până seara să ajungă alta. La ora 16:00 i-am trimis mesaj și i-am spus că nu mai avem cărbune decât până la ora 24:00, adică mai sunt 100 de tone, trei vagoane. Cu toate astea, până la ora 18:00 nu venise nimic. Problema este că, tot acest cărbune, când va ajunge, va fi înghețat, și imposibil de descărcat într-un timp scurt. Una dintre navete a fost încărcată luni, iar luni spre marți noaptea au fost minus 15 grade Celsius în Valea Jiului. Pot veni acum două navete, dacă la noapte vor fi -11, nici mâine noapte nu sunt descărcate.

Așadar, va trebui să funcționeze pe gaz. Doar că acesta este în mod normal folosit pentru întreținerea arderii. Pe vremea lui Ceaușescu consumam până în 10.000 de metri cubi de gaz la opt cazane, unde se produceau 840 de MW, acum, la un cazan, care produce 60 de MW, se consumă 15.000 de metri cubi de gaz pe oră”, a declarat liderul SLIED, Mircea Crișovan.

În urma problemelor semnalate de sindicatele de la Mintia, Corpul de control al ministrului Energiei a ajuns marți la sediul CEH din Valea Jiului pentru a verifica aprovizionarea cu cărbune, modul în care au fost respectate procedurile de achiziţii, dar şi motivele pentru care o parte din angajaţi nu şi-au primit salariile la timp. Potrivit aceluiași lider sindical, se pare că în zilele următoare Corpul de control al ministrului Energiei va ajunge și la Termocentrala Mintia.